CELEX: 52017DC0046
Language: hr
Date: 2017-01-26
Title: NACRT IZMJENE PRORAČUNA br. 1 ZA OPĆI PRORAČUN ZA 2017. uz prijedlog za mobilizaciju Fonda solidarnosti Europske unije radi pružanja pomoći Ujedinjenoj Kraljevini, Cipru i Portugalu

EUROPSKA KOMISIJA
            Bruxelles, 26.1.2017.
            COM(2017) 46 final
            NACRT IZMJENE PRORAČUNA br. 1ZA OPĆI PRORAČUN ZA 2017.
            uz prijedlog za mobilizaciju Fonda solidarnosti Europske unije radi pružanja pomoći Ujedinjenoj Kraljevini, Cipru i Portugalu
            
               
         
         
            
               Uzimajući u obzir:
            
            
               –Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegovim člankom 106.a,
            
            
               –Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije
                  1
               , a posebno njezin članak 41.,
            
            
               –opći proračun Europske unije za financijsku godinu 2017. kako je donesen 1. prosinca 2016.
                  2
               ,
            
            
               Europska komisija Europskom parlamentu i Vijeću predstavlja nacrt izmjene proračuna br. 1 za proračun za 2017.
            
            
               IZMJENE RAČUNA PRIHODA I RASHODA PO DIJELOVIMA
            
            
               Izmjene računa prihoda i rashoda po dijelovima dostupne su na EUR-Lexu (
               
                  http://eur-lex.europa.eu/budget/www/index-en.htm
               
               ). Verzija izmjena ovog računa na engleskom jeziku priložena je u informativne svrhe kao prilog proračunu.
            
            
               SADRŽAJ
            
            
            
               1.
                     Uvod
                     
            
            
               2.
                     Mobilizacija Fonda solidarnosti Europske unije
                     
            
            
               2.1.Ujedinjena Kraljevina – poplave u 2016.
            
            
               2.2.Cipar – suše i požari u 2016.
            
            
               2.3.Portugal – požari na Madeiri u 2016.
            
            
               3.
                     Financiranje
                     
            
            
               4.
                     Zaključak
                     
            
            
            
               1.Uvod
            
            
               Nacrtom izmjene proračuna (NIP) br. 1 za 2017. obuhvaćena je mobilizacija Fonda solidarnosti Europske unije (EUSF) u iznosu od 71 524 810 EUR u odobrenim sredstvima za preuzimanje obveza i odobrenim sredstvima za plaćanje. Mobilizacija je povezana s poplavama u Ujedinjenoj Kraljevini, sušom i požarima na Cipru te požarima u Portugalu.
            
         
         
            
               2.Mobilizacija Fonda solidarnosti Europske unije
            
            
               U rujnu 2016. Komisija je primila konačni zahtjev za financijsku pomoć iz EUSF-a u vezi s poplavama u Ujedinjenoj Kraljevini, kao dopuna izvornom zahtjevu primljenom u veljači 2016., koji nije bio potpun.  U rujnu 2016. Komisija je primila i dva zahtjeva za financijsku pomoć iz EUSF-a od kojih je jedan povezan sa sušom i požarima na Cipru, a drugi s požarima u Portugalu. 
            
            
               Službe Komisije temeljito su razmotrile zahtjeve u skladu s Uredbom Vijeća (EZ) br. 2012/2002
                  3
                o osnivanju EUSF-a (dalje u tekstu: „Uredba”), a posebno njezinim člancima 2., 3. i 4. 
            
            
               Najvažniji elementi procjena sažeti su u nastavku ovog dokumenta.
            
            
               2.1.Ujedinjena Kraljevina – poplave u 2016.
            
            
               (1)Zbog obilne kiše i snažnog vjetra u razdoblju od prosinca 2015. do siječnja 2016. došlo je do poplava, koje su uzrokovale štetu infrastrukturi, odnosno uništile javnu i privatnu infrastrukturu, privatne kuće i poljoprivrednoa zemljišta. Pogođeno je ukupno 11 regija
                  4
                Ujedinjene Kraljevine. Događaji su uključivali jake oluje, kao što su oluja Desmond 5. i 6. prosinca i oluja Eva 24. prosinca.
            
            
               (2)Uzrok je poplava prirodna sila te su stoga one obuhvaćene glavnim područjem primjene EUSF-a.
            
            
               (3)Prvi zahtjev Ujedinjene Kraljevine primljen je 26. veljače 2016., čime je poštovan rok od 12 tjedana nakon prve štete, koja je zabilježena 5. prosinca 2016. Tijela Ujedinjene Kraljevine u zahtjevu su naglasila da procjena štete nije potpuna te da su relevantni iznosi privremeni. Konačni zahtjev dovršen je tek 22. rujna 2016., nakon što je Komisija tijelima Ujedinjene Kraljevine uputila službeni dopis te utvrdila rok do kraja rujna 2016.
            
            
               (4)Ujedinjena Kraljevina nije zatražila isplatu predujma.
            
            
               (5)U izvornom su zahtjevu tijela Ujedinjene Kraljevine ukupnu izravnu štetu nastalu kao posljedica katastrofe procijenila na 2 300 milijuna EUR. U konačnom zahtjevu od 22. rujna taj je iznos ažuriran na 2 412,042 milijuna EUR. Taj iznos čini 73 % praga za „katastrofe velikih razmjera” za mobilizaciju EUSF-a primjenjivog na Ujedinjenu Kraljevinu u 2016., koji iznosi 3 312,242 milijuna EUR (odnosno 3 milijarde EUR u cijenama iz 2011.). 
            
            
               (6)Budući da je ukupna izravna šteta ispod praga za katastrofe velikih razmjera za mobilizaciju Fonda solidarnosti, zahtjev je podnesen i ispitan na temelju kriterija za „regionalne katastrofe” iz članka 2. stavka 3. Uredbe, kojim se „regionalna katastrofa” definira kao svaka prirodna katastrofa koja je uzrokovala izravnu štetu u nekoj regiji na razini NUTS 2 prihvatljive države članice veću od 1,5 % BDP-a te regije. Zahtjev Ujedinjene Kraljevine odnosi se na nekoliko regija na razini NUTS 2 (prethodno navedenih u bilješci). Prijavljena izravna šteta od 2 412,042 milijuna EUR čini 5,77 % ponderiranog prosjeka BDP-a regija pogođenih tom katastrofom (41 784 milijuna EUR na temelju podataka za 2014.) i prelazi prag od 1,5 % iz članka 2. stavka 3. Uredbe. Zahtjev Ujedinjene Kraljevine stoga je prihvatljiv za doprinos iz Fonda solidarnosti.
            
            
               (7)Kada je riječ o učinku i posljedicama katastrofe, poplavljeno je 16 143 kućanstava i oko 3 600 kućanstava premješteno je u zamjenski smještaj. Osim toga, Ujedinjena Kraljevina prijavila je da je poplavljeno 4 985 poduzeća. Tijekom tog razdoblja za akcije spašavanja i oporavka mobilizirano je 1 700 vojnih djelatnika, a u svako ih je doba na terenu bilo oko 700. U očekivanju poplava izdana su upozorenja o poplavama i građani su prema potrebi evakuirani iz domova. Gdje god je to bilo moguće, zadržane su postojeće obrane od poplava i dodano je više od 5 km privremenih obrana od poplava. U pogođenim su područjima unaprijed upotrijebljene 43 dodatne pumpe i očišćene su prepreke u vodotocima kako bi se šteta svela na najmanju moguću razinu. Katastrofa je nedvojbeno utjecala na sektor turizma (npr. otkazivanje hotelskih rezervacija, manji broj turista) ako se uzme u obzir da se samo u sjevernoj Engleskoj 35 % turističkih poduzeća nalazi u područjima pogođenima poplavom. Štetu su pretrpjela i poljoprivredna gospodarstva. To uključuje oštećenje ili gubitak posađenih ili uskladištenih usjeva, spriječen pristup zemlji, trošak premještanja stoke i operacije čišćenja. Međutim, učinak je bio najveći u području prometne infrastrukture. Ključni mostovi oštećeni su ili uništeni. Primjerice, oštećen je vijadukt Lamington u blizini Lockerbieja, zbog čega je onemogućeno funkcioniranje glavne željezničke linije između Engleske i Škotske „West Coast Mainline”. 
            
            
               (8)Tijela Ujedinjene Kraljevine procijenila su trošak osnovnih hitnih operacija i operacija oporavka prihvatljivih na temelju članka 3. stavka 2. Uredbe o EUSF-u na 408,232 milijuna EUR i raščlanila ga po vrstama operacija. Najveći udio tih operacija (više od 338 milijuna EUR) odnosi se na prometni sektor. Drugi najveći udio odnosi se na osiguranje preventivne infrastrukture te iznosi više od 32 milijuna EUR. 
            
            
               (9)Pogođene regije pripadaju kategorijama „manje razvijene regije”, „tranzicijske regije” i „razvijenije regije” u okviru europskih strukturnih i investicijskih (ESI) fondova (2014. – 2020.). Tijela Ujedinjene Kraljevine izjavila su da se dodijeljena sredstva iz Europskog poljoprivrednog fonda za ruralni razvoj (EPFRR) upotrebljavaju za potporu poljoprivrednicima koji podnesu zahtjev u svrhu oporavka te da su prenijeli 12,5 milijuna EUR za obnovu potencijala poljoprivredne proizvodnje pogođenog prirodnim katastrofama i katastrofalnim događanjima te za uvođenje odgovarajućih preventivnih mjera.
            
            
               (10)Kada je riječ o provedbi zakonodavstva Unije u području sprečavanja rizika od katastrofa i upravljanja njime, trenutačno se ne vodi nikakav postupak zbog povrede. Uredbama o rizicima od poplava (2009.) provodi se Direktiva EU-a o procjeni rizika od poplava i upravljanje njima. Tom se direktivom predviđa okvir na visokoj razini za smanjenje rizika od štete prouzročene poplavama na razini zajednice te se državama članicama omogućava iskorištavanje postojećih sustava procjene rizika od poplava i planova za upravljanje rizicima od poplava radi ispunjavanja zahtjeva te direktive. Gdje god je to bilo moguće Agencija za okoliš i druga tijela za upravljanje rizikom koristila su se postojećim sveobuhvatnim kartama i planovima za upravljanje rizicima od poplava. Te karte i planovi bit će zamijenjeni planovima za upravljanje rizicima od poplava u kojima će se prvi put objediniti mjere za odgovor na sve izvore lokalnih poplava u Engleskoj.
            
            
               (11)Na dan kada je podnijela zahtjev Ujedinjena Kraljevina nije bila predmet postupka zbog povrede zakonodavstva Unije u vezi s prirodom katastrofom.
            
            
               (12)Tijela Ujedinjene Kraljevine potvrdila su da prihvatljivi troškovi nisu pokriveni osiguranjem.
            
            
               2.2.Cipar – suše i požari u 2016.
            
            
               (1)Kao posljedica nedostatka oborina i iznimno visokih temperatura u razdoblju od listopada 2015. do lipnja 2016. otok Cipar pogodila je teška suša, koja je uzrokovala znatno smanjenje prinosa usjeva, šumske požare i požare raslinja, nestašicu vode za poljoprivredu i stanovništvo te s tim povezane probleme u vodoopskrbnim sustavima. Situacija je eskalirala u lipnju 2016., kada su izbila dva velika požara 18. i 19. lipnja te je izgorjela šumska površina od više od 2 600 hektara u državnom vlasništvu. 
            
            
               (2)Uzrok suše i požara prirodna je sila te su stoga oni obuhvaćeni glavnim područjem primjene EUSF-a.
            
         
         
            
               (3)Zahtjev Cipra primljen je 5. rujna 2016., čime je poštovan rok od 12 tjedana od 14. lipnja 2016., datuma kada je zabilježena prva šteta, kada su poduzete prve službene mjere protiv suše. Dodatna potvrda točnosti tog datuma dostavljena je 21. listopada 2016. na zahtjev Komisije. Stoga je zahtjev primljen u roku koji je utvrđen u Uredbi.
            
            
               (4)Cipar je u zahtjevu zatražio isplatu predujma u skladu s člankom 4.a Uredbe. Komisija je 17. studenoga 2016. donijela Provedbenu odluku C(2016) 7572 kojom je Cipru dodijeljen predujam u iznosu od 729 876 EUR, koji čini 10 % očekivanog financijskog doprinosa iz Fonda i koji je nakon toga u potpunosti isplaćen Cipru.
            
            
               (5)Tijela Cipra ukupnu izravnu štetu nastalu kao posljedica katastrofe procijenila su na 180,803 milijuna EUR. Taj iznos čini 1,78 % BND-a Cipra i prelazi prag za „katastrofe velikih razmjera” za mobilizaciju Fonda solidarnosti koji je za Cipar u 2016. iznosio 100,412 milijuna EUR (odnosno 0,6 % BND-a na temelju podataka iz 2014.). Budući da procijenjena ukupna izravna šteta prelazi prag za „katastrofe velikih razmjera”, katastrofa ispunjuje uvjete za „prirodnu katastrofu velikih razmjera”. 
            
            
               (6)Kada je riječ o učinku i posljedicama katastrofe, poljoprivreda, kućanstva i okoliš pretrpjeli su ozbiljnu štetu zbog nestašice vode. Pogođeno je ukupno 374 sela. Veliki dijelovi općina Nicosia, Larnaca i Famagusta pretrpjeli su 100-postotnu štetu u pogledu usjeva koji ovise o oborinskim vodama (kao što su ječam, pšenica i ostali krmni usjevi koji se ne navodnjavaju). Dotok vode u spremnike vode bio je ozbiljno smanjen, a  nestašicom vode osobito je pogođena brana „Kouris”, koja je glavni izvor vode za postrojenja za pročišćavanje vode i za navodnjavanje. Na temelju povijesnih podataka od 1901. nadalje u razdoblju od listopada 2015. do lipnja 2016. zabilježena je šesta najniža razina kiše u posljednje 104 godine, odnosno četvrta najniža u posljednjih 50 godina.  Osim spomenutog učinka suše sredinom lipnja 2016. Cipar je pogodio toplotni val, koji je izazvao dva velika šumska požara. Do prvog je došlo u Argaki, gdje je izgorjelo područje od 763 ha šume Pafos u državnom vlasništvu. Drugi je izbio u regiji Solea, gdje je izgorjelo područje od 1897 ha, većinom dio šume Adelfoi u državnom vlasništvu.
            
            
               (7)Tijela Cipra procijenila su trošak osnovnih hitnih operacija i operacija oporavka prihvatljivih na temelju članka 3. stavka 2. Uredbe o EUSF-u na 49 milijuna EUR i raščlanila ga po vrstama operacija. Najveći udio troškova tih operacija (više od 46,082 milijuna EUR) odnosi se na troškove intervencija hitnih službi za suzbijanje šumskih požara. Drugi najveći udio troškova u iznosu od 2,484 milijuna EUR odnosi se na hitnu obnovu pogođenih prirodnih područja kako bi se izbjegli izravni učinci erozije tla.
            
            
               (8)Pogođena je regija „razvijenija regija” u okviru europskih strukturnih i investicijskih (ESI) fondova (2014. – 2020.). Tijela Cipra Komisiju nisu obavijestila o svojoj namjeri da sredstva iz programa u okviru fondova ESI prenamijene za mjere oporavka. 
            
            
               (9)Kada je riječ o provedbi zakonodavstva Unije u području sprečavanja rizika od katastrofa i upravljanja njime, trenutačno se ne vodi nikakav postupak zbog povrede. Relevantno zakonodavstvo Unije o šumskim požarima uključuje Odluku br. 1313/2013/EU Europskog parlamenta i vijeća od 17. prosinca 2013. o Mehanizmu Unije za civilnu zaštitu, a posebno odredbe članka 6. (Upravljanje rizicima). Radi poštovanja prava Unije Zajednički istraživački centar Europske Komisije i Odjel za šume Republike Cipra na temelju Sporazuma o suradnji br. 21283-2003-10 SOSC ISP CY izradili su kartu rizika od požara za Cipar. Upravljanje rizicima od suše u poljoprivredi u skladu s Uredbom (EU) br.1305/2013 Europskog parlamenta i Vijeća podrazumijeva uspostavu i mobilizaciju sredstva za stabilizaciju prihoda u okviru zajedničke poljoprivredne politike. Cipar je izjavio da ne namjerava iskoristiti sredstvo za stabilizaciju.
            
            
               (10)Na dan kada je podnio zahtjev Cipar nije bio predmet postupka zbog povrede zakonodavstva Unije u vezi s prirodom katastrofe.
            
            
               (11)Tijela Cipra potvrdila su da prihvatljivi troškovi nisu pokriveni osiguranjem.
            
            
               2.3.Portugal – požari na Madeiri u 2016.
            
            
               (1)U razdoblju od 8. do 13. kolovoza 2016. portugalski otok Madeira pogođen je velikim šumskim požarima, u kojima je izgorjela površina od 6000 hektara. Požare su uzrokovale visoke temperature, vrlo snažan vjetar i iznimno niska vlažnost. Uništeni su osnovna javna infrastruktura, javne zgrade, privatne kuće, poduzeća i poljoprivredna zemljišta.
            
            
               (2)Uzrok požara prirodna je sila te su stoga oni obuhvaćeni glavnim područjem primjene EUSF-a.
            
            
               (3)Zahtjev Portugala primljen je 21. rujna 2016., čime je poštovan rok od 12 tjedana nakon prve štete, koja je zabilježena 8. kolovoza 2016. Stoga je zahtjev primljen u roku koji je utvrđen u Uredbi.
            
            
               (4)Portugal je u zahtjevu zatražio isplatu predujma u skladu s člankom 4.a Uredbe. Komisija je 9. studenoga 2016. donijela Provedbenu odluku C(2016) 7250 kojom je Portugalu dodijeljen predujam u iznosu od 392 500 EUR, koji čini 10 % očekivanog financijskog doprinosa iz Fonda i koji je nakon toga u potpunosti isplaćen Portugalu.
            
            
               (5)Tijela Portugala ukupnu izravnu štetu nastalu kao posljedica katastrofe procijenila su na 157 milijuna EUR. Taj iznos odgovara iznosu od samo 15 % praga za „katastrofe velikih razmjera” za mobilizaciju EUSF-a primjenjivog na Portugal u 2016., koji iznosi 1 026,714 milijuna EUR (odnosno 0,6 % od 171 119 milijuna EUR u cijenama iz 2014.). 
            
            
               (6)Budući da je ukupna izravna šteta ispod praga za katastrofe velikih razmjera za mobilizaciju Fonda solidarnosti, zahtjev je podnesen i ispitan na temelju kriterija za „regionalne katastrofe” iz članka 2. stavka 3. Uredbe, kojim se „regionalna katastrofa” definira kao svaka prirodna katastrofa koja je uzrokovala izravnu štetu u nekoj regiji na razini NUTS 2 prihvatljive države članice veću od 1,5 % BDP-a te regije.  Budući da se zahtjev Portugala odnosi na otok Madeiru (PT30 – Região Autónoma da Madeira), primjenjuje se prag BDP-a od 1 % jer je riječ o najudaljenijoj regiji u smislu članka 349. Ugovora o funkcioniranju Europske unije. Prijavljena izravna šteta od 157 milijuna EUR odgovara iznosu od 3,84 % BDP-a te regije (4 085 milijuna EUR na temelju podataka iz 2014.) i stoga prelazi prag od 1 % iz članka 2. stavka 3. Uredbe. Zahtjev Portugala stoga je prihvatljiv za doprinos iz Fonda solidarnosti.
            
            
               (7)Kada je riječ o učinku i posljedicama katastrofe, ozbiljno su pogođeni glavni grad Funchal i općina Calheta, uz znatne posljedice za svakodnevni život građana i njihovu imovinu, uključujući tri žrtve. Izgorjela je površina od 6 000 hektara, od čega 560 pripada zaštićenim područjima u okviru mreže „Natura 2000”. Oštećen je i slavni povijesni posjed „Quinta do Monte” u državnom vlasništvu. Portugal je usto prijavio štetu 233 kuća, od kojih je 154 potpuno uništeno. Pogođeno je više poljoprivrednih gospodarstava, 24 poduzeća i 5 hotela te lokalna škola i bolnica. Osim toga, pogođena je osnovna infrastruktura, kao što su elektroenergetski vodovi koji opskrbljuju 400 potrošača.
            
            
               (8)Tijela Portugala procijenila su trošak osnovnih hitnih operacija i operacija oporavka prihvatljivih na temelju članka 3. stavka 2. Uredbe o EUSF-u na 7,347 milijuna EUR i raščlanila ga po vrstama operacija. Najveći udio tih operacija (više od 1,816 milijuna EUR) odnosi se na troškove privremenog smještaja. Drugi najveći udio odnosi se na mjere sanacije te iznosi 1,756 milijuna EUR. 
            
            
               (9)Pogođena je regija „manje razvijenija regija” u okviru europskih strukturnih i investicijskih (ESI) fondova (2014. – 2020.). Tijela Portugala najavila su Komisiji da sredstva iz programa u okviru fondova ESI namjeravaju prenamijeniti za mjere oporavka. 
            
            
               (10)Kada je riječ o provedbi zakonodavstva Unije u području sprečavanja rizika od katastrofa i upravljanja njime, trenutačno se ne vodi nikakav postupak zbog povrede. Zahtjev Portugala sadržava detaljan pregled postojećih mjera prevencije. Primjerice, u 2015. su Rezolucijom br. 56/2015 Vijeća ministara objavljenoj u Službenom listu Portugalske Republike br. 147 od 30. srpnja 2015. odobreni sljedeći strateški dokumenti koji su u skladu sa zakonodavstvom EU-a o sprečavanju rizika i upravljanju njima koje se odnosi na prirodu katastrofa povezanih sa šumskim požarima: Strateški okvir za klimatsku politiku, Nacionalni program za klimatske promjene i Nacionalna strategija za prilagodbu klimatskim promjenama. 
            
         
         
            
               (11)Na dan kada je podnio zahtjev Portugal nije bio predmet postupka zbog povrede zakonodavstva Unije u vezi s prirodom katastrofe.
            
            
               (12)Tijela Portugala potvrdila su da prihvatljivi troškovi nisu pokriveni osiguranjem, osim onih koje su već utvrdila, a koji iznose 360 000 EUR.
            
            
               3.Financiranje
            
            
               Metodologija za izračun pomoći iz Fonda solidarnosti prikazana je u Godišnjem izvješću o Fondu solidarnosti za razdoblje 2002. – 2003. te su je prihvatili Vijeće i Europski parlament.
            
            
               Budući da je solidarnost bila glavni razlog za osnivanje Fonda, Komisija smatra da bi pomoć iz Fonda trebala biti progresivna. To znači da bi, u skladu s dosadašnjom praksom, za dio štete koji premašuje prag za mobilizaciju Fonda za „katastrofe velikih razmjera” (odnosno 0,6 % BND-a ili 3 milijarde EUR u cijenama iz 2011., ovisno o tome koji je iznos manji) intenzitet pomoći trebao biti veći od onoga za štetu do tog praga. Stope koje su se u prošlosti primjenjivale za utvrđivanje dodijeljenih sredstava za katastrofe velikih razmjera iznose 2,5 % ukupne izravne štete ispod praga za katastrofe velikih razmjera i 6 % za dio štete iznad praga. Za regionalne katastrofe i katastrofe priznate u okviru odredbe o „susjednoj zemlji“ stopa iznosi 2,5 %. 
            
            
               Iznosi pomoći iz Fonda solidarnosti ne smiju premašiti procijenjene ukupne troškove prihvatljivih operacija iz odgovarajućih stavaka (5) koji se odnose na Ujedinjenu Kraljevinu, Cipar, odnosno Portugal.
            
            
               Pri izračunu ukupnog iznosa pomoći iz EUSF-a za Ujedinjenu Kraljevinu i Portugal primijenjena je stopa od 2,5 % jer je ukupna izravna šteta ispod njihovih pragova za katastrofe velikih razmjera. Za Cipar je na dio iznosa izravne štete do praga za katastrofe velikih razmjera primijenjena stopa od 2,5 %, a na dio iznad tog praga stopa od 6 %.
            
            
               Komisija stoga predlaže primjenu istih postotaka i mobilizaciju sljedećih iznosa potpore:
            
            
               
            
                     
                        Katastrofa
                     
                  
                  
                     
                        Ukupna izravna šteta 
                        
                     
                     
                     
                     
                        (u milijunima EUR)
                     
                  
                  
                     
                        Primijenjeni prag za regionalne katastrofe
                     
                     
                     
                     
                        (u milijunima EUR)
                     
                  
                  
                     
                        Primijenjeni prag za katastrofe velikih razmjera
                     
                     
                     
                     
                     
                        (u milijunima EUR)
                     
                  
                  
                     
                        2,5 % ukupne izravne štete do praga za katastrofe velikih razmjera
                     
                     
                     
                        (u EUR)
                     
                  
                  
                     
                        6 % ukupne izravne štete iznad praga za katastrofe velikih razmjera
                     
                     
                        (u EUR)
                     
                  
                  
                     
                        Ukupni predloženi iznos pomoći
                        
                     
                     
                     
                        (u EUR)
                     
                  
               
                     
                        Ujedinjena Kraljevina – poplave u 2016. (regionalna katastrofa)
                     
                  
                  
                     
                        2 412,042
                     
                  
                  
                     
                     
                        626,764
                     
                     
                  
                  
                     
                     
                        nije primjenjivo
                     
                  
                  
                     
                        60 301 050
                     
                  
                  
                     
                     
                        –
                     
                  
                  
                     
                        60 301 050
                     
                  
               
                     
                        Cipar – suše i požari u 2016. (katastrofe velikih razmjera)
                     
                  
                  
                     
                        180,803
                     
                  
                  
                     
                        nije primjenjivo
                     
                  
                  
                     
                     
                        101,412
                     
                  
                  
                     
                        2 535 300
                     
                  
                  
                     
                     
                        4 763 460
                     
                  
                  
                     
                        7 298 760
                     
                  
               
                     
                        Portugal – požari u Madeiri u 2016. (regionalna katastrofa)
                     
                  
                  
                     
                        157,000
                     
                  
                  
                     
                        40,850
                     
                  
                  
                     
                     
                        nije primjenjivo
                     
                  
                  
                     
                        3 925 000
                     
                  
                  
                     
                        –
                     
                  
                  
                     
                        3 925 000
                     
                  
               
                     
                     
                        UKUPNO
                     
                  
                  
                     
                     
                        71 524 810
                     
                  
               
               Ovo je prvi prijedlog odluke o mobilizaciji sredstava EUSF-a u 2017. Ukupni raspoloživi iznos za mobilizaciju sredstava EUSF-a na početku 2017. jest 1 115 121 612 EUR, što je zbroj iznosa od 563 081 210 EUR dodijeljenih sredstava za 2017. (odnosno 500 000 000 EUR u cijenama iz 2011.) u skladu s člankom 10. stavkom 1. Uredbe o višegodišnjem financijskom okviru
                  5
                (VFO) i iznosa od 552 040 402 EUR ukupnih dodijeljenih sredstava za 2016. (odnosno 500 000 000 u cijenama iz 2011.) koja su ostala neiskorištena te se prenose za jednu godinu, u skladu s člankom 10. stavkom 2. Uredbe o VFO-u. 
            
            
               Budući da je ukupni iznos predložene pomoći niži od ukupnog iznosa koji je dostupan za mobilizaciju sredstava iz EUSF-a u 2017., poštovane su odredbe o gornjoj granici iz Uredbe o VFO-u. 
            
            
               4.Zaključak 
            
            
               Komisija predlaže mobilizaciju Fonda solidarnosti Europske unije za tri navedena slučaja u vezi s Ujedinjenom Kraljevinom, Ciprom i Portugalom te izmjenu proračuna za 2017. povećanjem proračunskog članka 13 06 01 „Pomoć državama članicama u slučaju prirodnih katastrofa velikih razmjera s teškim posljedicama na životne uvjete, prirodni okoliš ili gospodarstvo” za 71 524 810 EUR u odobrenim sredstvima za preuzimanje obveza i odobrenim sredstvima za plaćanje.  
            
            
               S obzirom na to da je Fond solidarnosti Europske unije poseban instrument kako je utvrđeno Uredbom o VFO-u, odgovarajuća odobrena sredstva trebala bi se unijeti u proračun izvan odgovarajućih gornjih granica u okviru VFO-a.
            
            
               Komisija je uvjerena da se iznos od 71 524 810 EUR u odobrenim sredstvima za plaćanje može prerasporediti u okviru proračuna za 2017. Međutim, u trenutačnoj ranoj fazi provedbe Komisija još ne može utvrditi točan izvor tih sredstava. Stoga Komisija u ovom NIP-u predlaže rezervaciju negativne pričuve odobrenih sredstava za plaćanje u proračunskom članku 40 03 01 u iznosu od 71 524 810 EUR.
            
            
               U skladu s člankom 47. Financijske uredbe
                  6
                Komisija će smanjiti negativnu pričuvu u najbržem mogućem roku prijenosom odobrenih sredstava iz drugih proračunskih stavki u skladu s postupkom utvrđenim člancima 26. i 27. te Uredbe.
            
         
         
            
                  
                     (1)
                  SL L 298, 26.10.2012., str. 1.
               
               
                  
                     (2)
                  SL L XX, X.X.2017.
               
               
                  
                     (3)
                   
                        Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (SL L 311 od 14.11.2002., str. 3.), kako je izmijenjena Uredbom (EU) br. 661/2014 Europskog parlamenta i Vijeća od 15. svibnja 2014. (SL L 189 od 27.6.2014., str. 143.).
               
               
                  
                     (4)
                   UKC2-Northumberland, UKD1-Cumbria, UKD3-Great Manchester, UKD4-Lancashire, UKE2-North Yorkshire, UKE4-West Yorkshire, UKL1-West Wales and the Valleys, UKM2-Eastern Scotland,   UKM3-South Western Scotland, UKM5-North Eastern Scotland i UKN0-Northern Ireland.
               
               
                  
                     (5)
                  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020., SL L 347, 20.12.2013., str. 884.
               
               
                  
                     (6)
                  SL L 298, 26.10.2012., str. 1.